|  |
| --- |
| LOGO ZAVOD CELJEIzpostava VELENJE ***Metleče 7, 3325 Šoštanj***  Tel. 03 898 82 71 ali 030 481 323  E-pošta: *barbara.kralj@ce.kgzs.si* |

Šoštanj, 24.11.2022

**Kmetijsko okoljska podnebna plačila (KOPOP)**

Z novim Strateškim načrtom skupne kmetijske politike 2023-2027 bodo uvedene nove operacije v sklopu Kmetijsko okolijskih podnebnih plačil. Upravičenci so nosilci kmetijskih gospodarstev ter skupina nosilcev kmetijskih gospodarstev, ki bodo izpolnjevali pogoje upravičenosti, splošne pogoje in zahteve ter predpise v okviru izbranih operacij.

Vstop v ukrep je prostovoljen, obveznosti trajajo 5 let oziroma skozi celotno programsko obdobje (23-27). Podpora za intervencijo KOPOP je letna in krije dodatne stroške in izpad dohodka zaradi prevzete obveznosti.

Upravičenec mora imeti najmanj 1 hektar kmetijskih površin. V posamezno operacijo mora biti vključenih najmanj 0,3 ha površin, z najmanjšo strjeno površino iste vrste dejanske rabe 0,1 ha razen, če pri posameznih operacijah ni drugače določeno.

Upravičenec mora opraviti najmanj 15 urni program usposabljanja v obdobju trajanja obveznosti. Voditi mora evidence o delovnih opravilih, ki se izvajajo pri operacijah intervencij KOPOP. Prepovedana je uporaba blata iz komunalnih čistilnih naprav ter digestata in komposta.

Upravičenec mora imeti izdelano analizo tal in 5 letni gnojilni načrt za vse površine, na katerih se bodo uporabljala mineralna gnojila. Analiza se mora izdelati za naslednje parametre: pH, P,K za trajne travnike ter še za organsko snov za ostale kmetijske površine. Če se bodo uporabljala le organska gnojila ali pa je upravičenec vključen le v naravovarstvene operacije analiza tal ni potrebna, voditi je potrebno le evidenco o uporabi organskih in mineralnih gnojil.

V okviru KOPOP-a so predvidene 3 intervencije za spodbujanje nadstandardnih kmetijskih praks: intervencija Podnebne spremembe, intervencija Naravni viri ter intervencija Biotska raznovrstnost in krajina. V okviru omenjenih intervencij je predvidenih 31 operacij.

Predstavili vam bomo novo intervencijo Podnebne spremembe, ki vključuje 3 operacije: Izboljšanje kakovosti krme in načrtno krmljenje govedi, Krmljenje z zmanjšano količino dušika pri prašičih pitancih ter Izboljšanje kakovosti krme in načrtno krmljenje ovc in koz. Namen omenjenih operacij je zmanjšanje emisij toplogrednih plinov s spodbujanjem izboljšanja kakovosti krme in krmnih obrokov.

Upravičenci omenjenih operacij morajo imeti izdelane analize krme in računsko optimirane krmne obroke. Za izplačilo sredstev pri vseh treh operacijah je pogoj tudi spremljanje napredka na kmetijskem gospodarstvu na področju pridelovanja krme in reje.

Upravičenec operacije Izboljšanje kakovosti krme in načrtno krmljenje govedi mora imeti v reji vsaj 10 krav molznic ali 10 govejih pitancev. Pri kravah molznicah je v mleku potrebno tudi spremljanje vsebnosti sečnine. Višina plačil je predvidena glede na razrede, ki so določeni na podlagi števila živali.

Upravičenec operacije Krmljenje z zmanjšajo količino dušika pri prašičih pitancih mora imeti v reji vsaj 10 GVŽ. Operacija se izvaja v rejah, ki v času pitanja do klavne mase uporabljajo 3 oziroma 4 fazno krmljenje.

V operacijo Izboljšanje kakovosti krme in načrtno krmljenje ovc in koz lahko vstopi kmetija z najmanj 2 GVŽ drobnice, mlečne ali mesne pasme. Pri mlečnih pasmah drobnice je potrebna določitev vsebnosti sečnine v mleku.

Povzeto po: Strateški načrt skupne kmetijske politike 2023-2027 za Slovenijo (28.9.2022)

Pripravila: Barbara Kralj, mag. kmet.